Ehdotetulla muutoksella on vaikutuksia kansalaisjärjestöjen toimintaan vain silloin, kun järjestö tarjoaa palvelua, joka täyttää rahankeräyslakiin otettavan soveltamisalarajauksen määritelmän. Ehdotettu muutos ei vaikuta kansalaisjärjestöjen mahdollisuuksiin tehdä yleistä ilmastoa hyödyttävää työtä rahankeräyslain sääntelyn piirissä tai siihen, miten tällainen työ tulisi organisoida. Ilmastotyön tukemiseen järjestettävät varainhankintakampanjat ovat edelleen rahankeräyslain sääntelyalan piirissä.
Muutoksella ei ole merkittäviä vaikutuksia kansalaisjärjestöjen varainhankintamahdollisuuksiin, sillä vapaaehtoinen päästökompensaatio ei ole vielä vakiintunut osaksi kansalaisjärjestöjen toimintamuotoa.
Verohallinto arvioi toiminnan verokohtelun aina tapauskohtaisesti ja on mahdollista, että verottaja tulee arvioimaan vapaaehtoisten päästökompensaatiopalveluiden tarjoamista liiketoimintana myös järjestöjen osalta.